Per Ørum Jørgensen (KF), 2006-05-09:
Det er jo altid ganske spændende, når Socialistisk Folkeparti kaster sig ud i erhvervsvenlige initiativer, og det kan vi da fra konservativ side kun kvittere for.
Derfor må jeg sige, at vi fra konservativ side ikke kan støtte dette forslag.
Det er allerede blevet nævnt af både ministeren og flere ordførere, at dette forslag i praksis er meget svært at administrere.
Det vil give masser af bureaukrati rundtomkring i vores institutioner, i vores kommuner og i vores regioner, og derfor mener vi ikke, at det er den rigtige medicin til at styrke det formål, som vi ellers er enige om.
Regeringen har jo, siden den tiltrådte i 2001, gennemført over 40 initiativer netop for at styrke vilkårene for iværksætterne, og man har også iværksat en lang række fremadrettede initiativer på området.
I bemærkningerne faldt jeg lige over en enkelt sætning: »Nye produkter og ny udvikling repræsenteres i høj grad af nye virksomheder, hvorimod der er en tendens til, at etablerede virksomheder snarere videreudvikler eksisterende produkter.«
Det virker sådan lidt negativt over for de etablerede virksomheder, og jeg er egentlig ikke helt enig i den her lidt unuancerede tilgang til de ting.
Det, der nemlig sker, hvis man har en etableret virksomhed, som virkelig produktudvikler, er jo, at man skaber en masse underleverandører.
Jeg kan huske, da jeg i sin tid kørte rundt i Vestjylland som sælger og kom til Lem ude ved Ringkøbing, ude i Vestasland, som det kaldes, og så alle de her små virksomheder, som leverede nicheprodukter til den store virksomhed.
Det skal man ikke underkende heller, at det, at man har nogle etablerede virksomheder, som produktudvikler konstruktivt, også er med til at skabe et nyt grundlag og basis for nicheprodukter i iværksættervirksomheder.
Så jeg synes, at det udgangspunkt måske er lidt unuanceret.
Vi skal jo videre i forhold til de initiativer, man allerede har taget.
Jeg synes, det er vigtigt, at vi kigger på at skabe mere konkurrence og mere innovation i den offentlige sektor.
Man kan jo også se i globaliseringsrapporten, at der er masser af muligheder der.
Vi skal kontinuerligt sikre, at endnu flere opgaver kommer i udbud og bliver annonceret mere åbent, så iværksætterne også får bedre forudsætninger for at komme ind og byde på dem.
Så der skal generelt være større gennemsigtighed på det område.
Jeg synes også, det er vigtigt, at vi får skabt bedre rådgivning og også får samlet mange af de her støtteordninger og skabt et bedre overblik over de ting.
Bl.a. har jeg tidligere været ude at foreslå, at man samler de her ordninger ét sted, eventuelt på virk.dk, og så selvfølgelig også benytter de væksthuse, som vi håber regionerne vil tage positivt imod med henblik på at skabe den rigtige rådgivning på det her område.
Generelt handler det jo også om at forbedre rammebetingelserne, det gælder skattelettelser og selvfølgelig en kontinuerlig indsats for at lette virksomhedernes administrative byrder.
Så der er nok at tage fat på.
Vi har allerede gjort meget, men regeringen er meget ambitiøs på det område, og den medicin, som regeringen står for, mener jeg er den rette og ikke et bureaukratisk forslag, som i praksis stort set er umuligt at gennemført.